Norling og Brann skjønte alvoret
Det er sjelden resultatet i en treningskamp i februar betyr mye. Men for Brann gjorde det faktisk det i La Manga mandag. - Jeg er glad for responsen fra spillerne, sier trener Rikard Norling til VG. Det har ikke direkte vært krisemøter. Men de VG snakket med etter kampen i går, innrømmer at de var nødt til å ta tak i ting etter fadesen mot Start (0-3) torsdag. - Vi måtte få inn struktur, vise hvordan vi skal fremstå. Det måtte vi få inn - nå, sier assistenttrener Robert Hauge. Mot Sarpsborg holdt Brann nullen i en fotballkamp for første gang siden august. Det rufsete spillet var erstattet med stor innsats fra 1-11, og det ga resultater. Resultatet - selv i februar - betydde mye for Brann. - Du så det da de brukt tid på spillerbytter og dødballer, sier Sarpsborg-assistent Tom Freddy Aune. - Resultatet betydde mye for Brann. Og det forstår jeg godt, sier Aune. Rikard Norling skjønte det samme. Diamanten på midten var byttet ut med en mer handlekraftig 4-4-1-1, med Kristoffer Larsen (23) i en litt fri rolle. I fjor ble han lånt ut. Nå kan han fort bli Branns viktigste spiller i kampen om å rykke opp. - Han blir en viktig spiller for oss denne sesongen, med sin energi, og det at han kan spille i mange posisjoner offensivt, innrømmer Norling. Han så Larsen skape masse på egen hånd, og det var han som slo corneren som ga kampens eneste mål. Siden bommet Amin Askar på straffespark. Men Brann vant, i en middelmådig fotballkamp. - Det var godt med en seier. Vi trengte det nå, og vi trengte et defensivt spill som fungerte. Dette skal vi ta med oss videre, sier Brann-trener Rikard Norling. Sarpsborg 08: Marcus Stige - Claes Kronberg, Ole Heieren Hansen, Martin Tømt Jensen, Joachim Thomassen - Oliver Feldballe, Steffen Ernemann, Olav Øby, Kristoffer Tokstad - Bojan Zajic, Martin Wiig. Brann: Pjotr Leciejewski - Andreas Vindheim, Jonas Grønner, Azar Karadas, Erdin Demir - Amin Askar, Kristoffer Barmen, Fredrik Haugen, Kasper Skaanes - Kristoffer Larsen - Erik Huseklepp.
(Sarpsborg 08 - Brann 0-1) Det kunne ikke fortsette som mot Start torsdag. Da ville Brann allerede hatt mistillit i sin egen by. I dag løftet laget seg.